**Πανδημία COVID-19: Ολέθριο εμπόδιο ή εφαλτήριο για τη βελτίωση του ελληνικού σχολείου;**

**Αηδονά Σοφία**

**Ειδική παιδαγωγός- λογοπαθολόγος, Διευθύντρια 4ου Δημοτικού Σχολείου Πεύκων**

**aidonasophia@gmail.com**

**ΠΕΡΙΛΗΨΗ**

Η πανδημία COVID-19 αποτέλεσε για το σχολείο μια απρόσμενη απειλή που έπρεπε να αντιμετωπιστεί άμεσα. Ελλείψεις σε υποδομές, εξοπλισμούς και τεχνογνωσία, αλλά πάνω από όλα αγκυλώσεις σε νοοτροπίες καθιστούσαν το εγχείρημα εξαιρετικά δύσκολο. Πιο συγκεκριμένα, τα σχολεία δεν διέθεταν αρκετούς ηλεκτρονικούς υπολογιστές, ικανοποιητικές συνδέσεις με το διαδίκτυο, είχαν μεγάλο αριθμό μαθητών ανά τμήμα με αποτέλεσμα να μην μπορούν να τηρηθούν οι απαιτούμενες αποστάσεις, το προσωπικό ήταν γερασμένο χωρίς τις απαιτούμενες ψηφιακές δεξιότητες. Ταυτόχρονα, ο εγκλεισμός δημιουργούσε συνθήκες ζωής μη φιλικές προς τα παιδιά, περιορίζοντας την κοινωνικοποίησή τους. Το Υπουργείο Παιδείας αντέδρασε άμεσα συντονίζοντας τις Διευθύνσεις Εκπαίδευσης και τις σχολικές μονάδες. Οι εκπαιδευτικοί επέδειξαν αλληλοβοήθεια και κατανόηση, ενισχύοντας τις σχέσεις τους με τις οικογένειες των μαθητών και επιμορφώθηκαν στις ψηφιακές δεξιότητες. Δημιουργήθηκαν συνθήκες δανεισμού εξοπλισμού για μαθητές και εκπαιδευτικούς. Προσλήφθηκε μεγάλος αριθμός αναπληρωτών για να καλύψει τα κενά των εκπαιδευτικών που ανήκαν σε ευπαθείς ομάδες. Επισπεύστηκαν έργα υποδομής για την καλύτερη δικτύωση των σχολείων, ενώ προσφέρθηκε εξοπλισμός από τους Δήμους για τους οικονομικά ασθενέστερους. Μέσα από αυτή την προσπάθεια, το σχολείο κέρδισε την εμπιστοσύνη των γονέων και απέκτησε καλύτερες ψηφιακές υποδομές για κάθε ενδεχόμενη κρίση. Αξιοποίησε τα ψηφιακά βιβλία και τις πλατφόρμες του Υπουργείου και συμμετείχε στις διαδικασίες διά βίου μάθησης. Τελικά αν και περιορίστηκε η διά ζώσης επικοινωνία, οι εκπαιδευτικοί μπήκαν στα σπίτια των μαθητών και προσπάθησαν με κάθε τρόπο να προσφέρουν ποιοτική εκπαίδευση αποδεικνύοντας ότι ο έλληνας δάσκαλος είναι διατεθειμένος να υπερπηδήσει κάθε εμπόδιο για να σταθεί αντάξιος των περιστάσεων.